La tramitació electrònica augmenta un 850% en l'Ajuntament de Gandia
26 gener 2018

## La tramitació electrònica augmenta un 850% en l'Ajuntament de Gandia26 gener 2018Última actualització: 14 juliol 2025

![](../gestion/img/_AO_6154-copia.jpg)  
  

**Jose Manuel Prieto**, regidor delegat d'Administració i Recursos Humans, ha fet hui balanç del departament durant l'any 2017.  
  
L'edil ha explicat que les empreses i la ciutadania no tramiten únicament al nostre país, sinó que ho fan a tota Europa. "_Se sol·licita treball, es reserven hotels, s'opera a escala comercial, es paga, es fan sol·licituds, es demanen beques, etc._" va afirmar.  
Per aquest motiu, la Unió Europea ha iniciat un projecte per unificar i validar les diferents formes d'identificació electrònica dels diversos països. En aquest context, el Ministeri d'Hisenda i Administracions Públiques liderarà un projecte per crear un node únic a Espanya, que connectarà amb el sistema d'identificació europeu. Amb aquest node, totes les administracions públiques i, pel mateix motiu, els ciutadans podran accedir als serveis electrònics de la Unió Europea, amb les targetes d'identificació, i també els ciutadans europeus que viuen aquí podran fer les gestions electròniques amb els seus països d'origen.  
  
Per a aquest projecte denominat "**Connecting Public Services to the Spains eIDAS Node**" va explicar el regidor, s'han triat un grup d'empreses i entitats locals, que lideraran el projecte i serviran com a centres experimentals. Prieto ha explicat que només han estat escollits quatre organismes públics a tot Espanya i que entre els seleccionats es troba Gandia juntament amb la Diputació de Castelló i els ajuntaments d'Eivissa i Estepona.  
"_Ens han escollit perquè som referència en tramitació electrònica i interoperabilitat. En 2017 vam ser el vuité Ajuntament d'Espanya a interoperabilitat i fruit de la feina ben feta ha vingut l'elecció_" va explicar Prieto qui afegia que "_amb aquest projecte no només es dóna servei a la nostra població, tant la resident habitual com la turística, sinó que ressitua el nom de Gandia en el Mapa Europeu_".  
  
Pel que fa al nombre de tramitacions electròniques, el regidor de l'àrea ha recordat que en 2016 es van realitzar un total de 260 tràmits mentre que 2017 s'ha saldat amb un total de 1.856 gestions electròniques, fet que suposa un creixement del 850% en un any.  
"_Hem treballat molt en aquest aspecte. En 2016 potenciem la seu electrònica, el portal de Transparència, hem presentat la nova web i tot això està donant els seus fruits_" va declarar Prieto.  
  
De cara a aquest any, el regidor ha explicat que el 2018 la intenció és incorporar tots els tràmits administratius a la seu electrònica el que repercutix en el funcionament de l'administració i en estalvi de temps i diners als ciutadans. Un altre aspecte destacat per l'edil és que actualment s'està estudiant la posada en marxa d'una passarel·la de pagament perquè els ciutadans puguen pagar els seus tributs des de casa sense necessitat de traslladar-se a oficines bancàries o a dependències municipals.